Kalász István

*Beteg-Látogatás*

Ahogyan akkor beléptem én

ahogyan belép néz rám ő

ahogyan az ajándék alma oldalra

dőlt gurult az ágy alá

ahogyan ő ül le most teszi rám

nyirkos kezét a hozott szőlő tányérban

zöld a táskából kotort zsebkendő

az ágy szélén gyertya fehér

ahogyan akkor én mosolyogtam

ahogyan most ő mosolyog rám

ahogyan akkor mondtam semmi baj

a hétvégén hegyet mászunk már és

most ő ahogyan hazudja semmi baj

holnap szél esni fog ahogyan erre

ráncba szedem homlokomat

ahogyan távolban harangoznak

temetésre-keresztelőre-vígaszra

ahogyan ülünk nézzük az ablakon

túl a felhőket ahogyan egymáshoz

hajolva nevetünk azon hogy semmit

sem tudunk gondolatban kötjük fel

állunkat és ígérjük egymásnak hogy

örökké lázadni szeretni fogunk.